РЕПУБЛИКА СРБИЈА

НАРОДНА СКУПШТИНА

Одбор за културу и информисање

16 Број: 06-2/106-15

11. март 2015. године

Б е о г р а д

З А П И С Н И К

СА 20. СЕДНИЦЕ ОДБОРА ЗА КУЛТУРУ И ИНФОРМИСАЊЕ

ОДРЖАНЕ 5. МАРТА 2015. ГОДИНЕ

Седница је почела у 11.05 часова.

Седницом је председавала Весна Марјановић, председница Одбора.

Седници су присуствовали: Милорад Цветановић, Небојша Татомир, Милан Стевановић, Срђан Драгојевић, Бранка Каравидић и Александар Југовић, чланови Одбора.

Седници је присуствовао и Мирко Крлић, Оливера Пешић, Надица Николић Танасијевић и Аида Ћоровић, заменици чланова Одбора.

Седници нису присуствовали чланови Одбора: Милена Турк, Владимир Ђукановић, Саша Мирковић, Ненад Милосављевић, Мира Петровић и Љиљана Несторовић, нити њихови заменици.

Председавајући је констатовала да су испуњени услови за рад и одлучивање и предложила да чланови Одбора усвоје Дневни ред из сазива.

Председавајућа је ставила на гласање следећи

Д н е в н и р е д:

1. Реализација усвојеног плана јавних слушања Одбора за културу и информисање;
2. Разно.

Чланови Одбора су **једногласно** усвојили Дневни ред 20. седнице Одбора за културу и информисање у целини.

Пре преласка на рад по тачкама утврђеног дневног реда председавајућа је истакла да у чланови Одбора уз материјал за седницу добили неусвојене записнике Одбора за културу и информисање са претходних седница.

Весна Марјановић је предложола да, с обзиром да нико од чланова Одбора није доставио примедбе на достављене записнике, Одбор одједном гласа за све неусвојене записнике.

Чланови Одбора су једногласно прихватили овај предлог.

Председавајућа је ставила на гласање Записник са Осме седнице Одбора за културу и информисање, одржане 3.октобра 2014. године, Записник са Девете седнице Одбора за културу и информисање, одржане 9. октобра 2014. године, Записник са 11. седнице Одбора за културу и информисање, одржане 23. октобра 2014. године, Записник са 12. седнице Одбора за културу и информисање, одржане 27. октобра 2014. године, Записник са 13. седнице Одбора за културу и информисање, одржане 6. нвембра 2014. године, Записник са 14. седнице Одбора за културу и информисање, одржане 24. новембра 2014. године, Записник са 15. седнице Одбора за културу и информисање, одржане 4. децембра 2014. године, Записник са 16. седнице Одбора за културу и информисање, одржане 4. децембра 2014. године, Записник са 17. седнице Одбора за културу и информисање, одржане 15. децембра 2014. године, Записник са 18. седнице Одбора за културу и информисање, одржане 17. децембра 2014. године, Записник са 19. седнице Одбора за културу и информисање, одржане 22. децембра 2014. године.

Чланови Одбора су **једногласно усвојили**  неведене записнике.

**ПРВА ТАЧКА:** Реализација усвојеног плана јавних слушања Одбора за културу и информисање.

**Весна Марјановић**, председница Одбора, је подсетила чланове да је у јуну 2014. године усвојен Оквирни план јавних слушања.

Нагласила је да је у обавези да спроведе одлуке Одбора, те да ће с тим у вези, на наредним седницама предлагати конкретне теме и учеснике за јавна слушања, како би усвојен оквирни програм могао да буде реализован.

Исткла је да сви чланови Одбора имају могућност да предлажу начин рада и учеснике на јавним слушањима, као и да је могуће предлагати нове теме за јавна слушања.

Посебно је указала на веома сложену и захтевну процедуру, прописану Пословником Народне скупштине, коју је потребно реализовати пре одржавања јавног слушања, те је замолила чланове Одбора да то имају у виду приликом доношења одлука за свако конкретно јавно слушање, које ће Одбор у наредном периоду организовати.

Предложила је да прво наредно јавно слушање буде организовано на тему: ”Друштвени статус слободних уметника”, нагласивши да је ова тема већ дуго актуелна.

У дискусији која је отворена у вези са овом тачкком Дневног реда, учествовали су: Александар Југовић, Весна Марјановић, Небојша Татомир, Срђан Драгојевић,

**Александар Југовић**, члан Одбора, замолио је председницу да сви чланови Одбора благовремено буду укључени у организацију наредних јавних слушања, како би могли да на време предлажу учеснике јавног слушања.

**Весна Марјановић**, је прихватила наведени предлог и истакла да је таква пракса постојала и приликом претходних организовања јавних слушања, те да је сваки заинтересовани члан Одбора и до сада давао предлоге учесника на јавном слушању.

**Небојша Татомир**, члан Одбора, истакао је да је неопходно избећи политизовање јавних слушања, а као добар пример навао је последње јавно слушање које је протекло у позитвној и конструктивној атмосфери.

Такође је предложио да се на неку од наредних седница Одбора, позову представници новинарским удружењима који су ангажовани у Комисији за пројектно финансирање, као и представници Министарства културе и информисања, како би члановима Одбора била презентована њихова искуства из области пројектног финансирања.

Напоменуо је да је разговарао са Нином Брајовићем, генералним секретаром Удружења новинара Србије и да би било корисно чути њихова искуства из области пројектног финансирања.

**Срђан Драгојевић**, члан Одбора, констатовао је да би на јавно слушање на тему друштвеног статуса слободних уметника,поред представнике Министарства финансија, Пореске управе, Министарства културе и информисања, било корисно позвати и представнике Министарства државне управе и локалне самоуправе. Као један од кључних разлога за њихово позивање, истакао је проблем неплаћање доприноса слободним уметницима од стране локалних самоуправа.

Истакао је да треба утврдити строжије критеријуме за пријем нових чланова у уметничка удружења.

Упознао је чланове Одбора са покренутом иницијативом да се прошире рекламни блокови по сату за један минут, који би био искоришћен за промоцију манифестација и производа савремене уметности.

Рекао је да је раније разговарао са чланом Одбора Александром Југовићем, те да су дошли до заједничког става да би требало покренути иницијативу да 2016. година буде проглашена „Годином промовисања културе“. Реализација ове иницијативе би захтевала јасно дефинисање комерцијалног садржаја, који би морао да се разликује од уметничких и других садржаја.

Предложио је да се и Одбор за културу и информисање укључи у реализацију ове иницијативе, тако што ће неко од наредних јавних слушања бити организовано у вези са изнетом иницијатвом, као и да се том приликом позву репрезентативни представници емитера, представници Регулаторног тела за електронске медије, представници уметничких удружења, како би што квалитетније биле утврђене све релевантне појединости у складу са важећим прописима у овој области.

**Весна Марјановић** је подржала предлог Срђана Драгојевића и истакла да би се на ову тему могла сазвати седница Одбора, јер је реч о конкретном предлогу, који захтева стручну и конкретну расправу, какву је целисходније водити на седници Одбора.

Председавајућа се сагласила са дискусијом Небојше Татомира и истакла да је пре пар месеци предлагала јавно слушање на којем је требало да се расправља о примени медијских закона, али да је њен предлог одбијен.

Изразила је наду да се јавно слушање на ову тему ипак може одржати, те д ће тада бити сагледана примена свих закона релевантних за област јавног информисања и медија.

**ДРУГА ТАЧКА:**  Разно

**Весна Марјановић** је информисала чланове Одбора о посети председнице Парламентарне скупштине Савета Европе Ан Брасер Републици Србији од 9. до 11. марта, као и да је за 10. март планирана посета Народној скупштини.

Рекла је да је Ан Брасер изразила жељу да се састане са члановима Одбора за културу и информисање, као и да је планирани термин овог састанка 10. март, у 12,40 часова.

Нагласила је да сви чланови Одбора могу да учествују на планираном састанку, али да је због ограниченог времена боље да буде одређена делегација Одбора.

Обавестила је чланове Одбора да је Ан Брасер упозната са ситуацијом у Србији и да је уверена да ће бити одличан саговорник.

Председница је обавестила чланове Одбора да је Савет за борбу против корупције упутио Одбору Извештај о власничкој структури и контроли медија у Србији и предложила да 18. марта буде одржана седница Одбора, на којој би овај извештај био представљен пред Одбором за културу и информисање, од стране представника Савета за борбу против корупције.

**Милорад Цветановић,** члан Одбора, подсетио је све присутне на иницијативу коју је покренуо министар спољних послова Аустрије Себастијан Курц и поставио питање председници Одбора у вези са до сада предузетим активностима, које имају за циљ реализацију наведене иницијативе.

Изразио је став да Одбор треба да предузме све потребне активности у оквиру свог делокруга рада, како би био организован састанак са представницима Аустријске Амбасаде у Београду, на коме би био договорен сусрет чланова Одбора за куллтуру и информисање са члановима сродног одбора у аустријском Парламенту, што би био први корак у успостављању сарадње у области културе између Републике Србије и Републике Аустрије.

**Весна Марјановић** је изразила сагласност са изнетим предлогом и замолила секретара Одбора да у сарадњи са Одбором за спољне послове организује састанак са представницима Аустријске Амбасаде у Београду. Предложила је да сви заинтересовани чланови Одбора присуствују том састанку.

Седница је завршена у 11,25 часова.

СЕКРЕТАР ОДБОРА ПРЕДСЕДНИЦА ОДБОРА

Сања Пецељ Весна Марјановић